Bíreš, Jozef, dočasne poverený minister pôdohospodárstva a rozvoja vidieka SR (2023-06-22):
Vážený pán predseda, vážené panie poslankyne, páni poslanci, prečítam odpoveď, teda zastupujem pána ministra Petra Balíka. Vážený pán poslanec, ministerstvo investícií, regionálneho rozvoja a informatizácie pripravilo nový program pre implementáciu fondov Európskej únie. Nové eurofondy na najbližšie roky sú spravované najmä cez nový program Slovensko. Prostredníctvom neho sa efektívne a spravodlivo investujú vyčlenené prostriedky z rozpočtu EÚ a zo štátneho rozpočtu. Vďaka členstvu v Európskej únii máme možnosť čerpať finančnú podporu na vyrovnávanie regionálnych rozdielov cez eurofondy. Eurofondy menia Slovensko k lepšiemu a pomáhajú našej krajine stáť, stať sa modernejšou. Doteraz sa európske peniaze investovali cez šesť operačných programov, ktoré riadilo šesť rôznych ministerstiev, program Slovensko prináša zjednodušenie a zefektívnenie celého eurofondového procesu. Keďže bude iba jeden program, budú sa ľahšie presúvať peniaze medzi jednotlivými investičnými prioritami bez potreby súhlasu Európskej komisie. To pre občanov znamená rýchlejšiu a efektívnejšiu pomoc vo viacerých oblastiach života. Konkurencieschopnejšie a inteligentnejšie Slovensko, 1,9 miliardy eur, ide o európsky cieľ politiky, jednak konkurencieschopnejšia a inteligentnejšia Európa. Investície sú zamerané na podporu vedy, výskumu a inovácií, digitalizáciu, posilnenie malých a stredných podnikov, rozvoj zručnosti a digitálnu pripojiteľnosť. Je pred nami obrovská šanca posunúť sa vpred, investície do vedy, výskumu a inovácií prinesú lepšie a kvalitnejšie pracovné miesta a tým aj dôstojnejší život ľudí v regiónoch. Ďalšia oblasť je Zelenšie Slovensko, 4,2 miliardy eur, ide o európsky cieľ politiky 2: Zelenšia, nízkouhlíková Európa. Investície podporia energetickú efektívnosť, znižovanie emisií skleníkových plynov, energiu z obnoviteľných zdrojov a uskladňovanie energie reflektujúc aj globálnu situáciu a potrebu znižovania závislosti slovenskej ekonomiky na energetických zdrojoch z Ruska. Taktiež sa podporia investície na adaptáciu na zmeny klímy, prístupu k vode, na posilnenie ochrany prírody, biodiverzity a zelenej infraštruktúry, ako aj udržateľnú mestskú mobilitu. Podstatná časť zdrojov z nových eurofondov pôjde na ochranu prírody a životného prostredia. Na ochranu prírody a biodiverzity je vyčlenených 721 miliónov eur, najmä na podporu chránených častí prírody a krajiny 248 miliónov eur a prieskum, sanáciu a monitorovanie environmentálnych záťaží 239 milión eur. Pre zdravší život v mestách a obciach budú dôležitejšie investície do udržania mestskej mobility 891 miliónov eur, medzi nimi aj investície do ekologickej verejnej dopravy 491 milión eur a cyklodopravy 100 miliónov eur. Ďalšia oblasť je Prepojenejšie Slovensko, pokrýva 2 miliardy eur. Ide o európsky cieľ politiky 3: Prepojenejšia Európa, podporíme rozvoj inteligentnej bezpečnej a udržateľnej transeurópskej dopravnej siete, ako aj vnútroštátnu regionálnu a miestnu mobilitu. Významná časť nových eurofondov je určená na riešenie problémov, ktoré boli v minulosti zanedbávané, budovanie a opravy ciest prvej triedy 241 miliónov eur.